ΟΔΗΓΙΑ ΤΟΥ ΣΥΜΒΟΥΛΙΟΥ της 13ης Φεβρουαρίου 1978 περί της καθιερώσεως συντονισμένων στατιστικών, που αφορούν την οικονομική συγκυρία για την κατασκευή οικοδομών και έργων πολιτικού μηχανικού

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 213,

την οδηγία 72/211/ΕΟΚ του Συμβουλίου της 30ης Μαΐου 1972 περί οργανώσεως συντονισμένων στατιστικών ερευνών που αφορούν την οικονομική συγκυρία για τη βιομηχανία και τη βιοτεχνία(1), και ιδίως το άρθρο 4,

το σχέδιο οδηγίας που υπεβλήθη από την Επιτροπή,

Εκτιμώντας:

ότι η Επιτροπή, για να εκπληρώσει τα καθήκοντα που της έχουν ανατεθεί από τη συνθήκη, πρέπει να έχει στη διάθεσή της στατιστική τεκμηρίωση συνεπή και συγκρίσιμη από Κράτος σε Κράτος η οποία να αναφέρεται στη βραχυπρόθεσμη εξέλιξη ολόκληρης της βιομηχανικής και βιοτεχνικής οικονομίας των Κρατών μελών-

ότι οι στατιστικές που θα καταρτισθούν με την ανωτέρω οδηγία καλύπτουν μόνο τον τομέα της ενεργείας και των εξορυκτικών και μεταποιητικών βιομηχανιών, όχι όμως την κατασκευή οικοδομών και έργων πολιτικού μηχανικού-

ότι η κατασκευή οικοδομών και έργων πολιτικού μηχανικού αποτελούν ένα πολύ σημαντικό βιομηχανικό τόμεα, ο οποίος κατέχει θέση-κλειδί στο οικονομικό κύκλωμα-

ότι το γεγονός της αυξήσεως των κοινών σημείων και της αλληλεξαρτήσεως διεθνώς των συγκυριών και των οικονομικών πολιτικών απαιτούν ένα σύνολο αριθμητικών στοιχείων, με τη βοήθεια των οποίων θα είναι δυνατή τόσο η παρακολούθηση της βραχυπροθέσμου εξελίξεως όλων των τομέων της οικονομίας όσο και η λήψη καταλλήλων και συντονισμένων μέτρων στο πλαίσιο βραχυπροθέσμων και μεσοπροθέσμων οικονομικών στόχων-

ότι όσον αφορά την κατασκευή οικοδομών και έργων πολιτικού μηχανικού, τα ανωτέρω στοιχεία πρέπει επίσης να επιτρέπουν την ανάλυση διαταραχών ή δυσαρμονιών, καθώς και της εντάσεως της αυξήσεως ή μειώσεως των επί μέρους αγορών, γεγονός το οποίο προϋποθέτει για ορισμένα στοιχεία διάκριση μεταξύ, αφ' ενός μεν, της κατασκευής οικοδομών, αφ' ετέρου δε των έργων πολιτικού μηχανικού-

ότι τα διαθέσιμα στατιστικά στοιχεία στα διάφορα Κράτη μέλη για τη βραχυπρόθεσμη εξέλιξη της κατασκευής οικοδομής και έργων πολιτικού μηχανικού, είναι ανεπαρκή ή ελάχιστα συγκρίσιμα, ώστε να δύνανται να χρησιμεύουν σαν αξιόπιστη τεκμηρίωση για τις εργασίες της Επιτροπής-

ότι για να διευκολυνθεί η εφαρμογή των σχεδιαζομένων διατάξεων, είναι σκόπιμο να προβλεφθούν ορισμένες προθεσμίες για την παροχή της απαιτουμένης στατιστικής τεκμηριώσεως-

ότι πρέπει να ληφθεί υπόψη το γεγονός ότι οι κανονισμοί και η διοικητική πρακτική που αναφέρονται στις άδειες οικοδομής διαφέρουν από το ένα Κράτος μέλος στο άλλο-

ότι λόγω του χαρακτήρος της διαρθρώσεως της απασχολήσεως στην οικοδομή και τα έργα πολιτικού μηχανικού κάθε Κράτους μέλους, τα στοιχεία για τον όγκο της παρεχομένης εργασίας είναι δυνατό να μη προσφέρουν επαρκή πληροφόρηση για τη βραχυπρόθεσμη οικονομική εξέλιξη στον τομέα αυτό,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα Κράτη μέλη, σε τεχνική συνεργασία με την Επιτροπή, λαμβάνουν όλα τα χρήσιμα μέτρα για τη συγκέντρωση, βάσει συντονισμένων ορισμών και μεθόδων, των ποσοτικών στατιστικών στοιχείων που είναι αναγκαία για την παρακολούθηση της συγκυριακής και οικονομικής εξελίξεως της κατασκευής οικοδομών και έργων πολιτικού μηχανικού.

Άρθρο 2

Οι στατιστικές αφορούν τις δραστηριότητες της κατασκευής οικοδομών και των έργων πολιτικού μηχανικού όπως οι δραστηριότητες αυτές ορίζονται στην υποδιαίρεση 5 της γενικής ονοματολογίας των οικονομικών δραστηριοτήτων στις Ευρωπαϊκές Κοινότητες (NACE) έκδοση 1970.

Οι ανωτέρω στατιστικές προέρχονται είτε από στατιστικές έρευνες που καλύπτουν σ' αυτές τις περιπτώσεις τουλάχιστον τις επιχειρήσεις που απασχολούν 20 ή περισσότερα άτομα, είτε από πληροφορίες διοικητικής φύσεως, όπως είναι π.χ. οι άδειες οικοδομής. Για να είναι τα αποτελέσματα εγκαίρως διαθέσιμα, η συγκέντρωση των στοιχείων που πρέπει να παρέχονται από τις επιχειρήσεις δύναται να γίνεται κατά τρόπο αντιπροσωπευτικό- η στατιστική μονάδα για τα στοιχεία αυτά είναι η μονάδα οικονομικής δραστηριότητος όπως ορίζεται στο μέρος Ι της NACE.

Η NACE χρησιμεύει σαν βάση της παρουσιάσεως των στοιχείων για τις ανάγκες της Κοινότητος.

Άρθρο 3

Οι στατιστικές αφορούν τις ακόλουθες μεταβλητές και τους ακόλουθους δείκτες:

α) Στοιχεία που πρέπει να συγκεντρώνονται μηνιαίως:

1. Άδειες οικοδομής:

1.1. Αριθμός των αδειών οικοδομής που χορηγήθησαν για κτίρια κατοικιών, με ένδειξη του αριθμού κατοικιών και της κατοικησίμου επιφανείας και/ή του όγκου της οικοδομής.

1.2. Αριθμός των αδειών οικοδομής που εχορηγήθησαν για κτίρια μη προοριζόμενα για κατοικίες, με ένδειξη του αριθμού των κτιρίων και της ωφελίμου επιφανείας και/ή του όγκου της οικοδομής.

2. Δείκτες παραγωγής:

2.1. Δείκτης παραγωγής των οικοδομών και των έργων πολιτικού μηχανικού:

2.1.1. Δείκτης παραγωγής των οικοδομών.

2.1.2. Δείκτης παραγωγής των έργων πολιτικού μηχανικού.

3. Καταχωρήσεις παραγγελιών:

3.1. Δείκτης παραγγελιών κατασκευής οικοδομών και έργων πολιτικού μηχανικού.

3.1.1. Παραγγελίες οικοδομών, κατ' αξία, ή αξία των κτιρίων κατοικιών και μη που αρχίζουν να ανεγείρονται.

3.1.2. Παραγγελίες έργων πολιτικού μηχανικού, κατ' αξία.

β) Στοιχεία που πρέπει να συγκεντρώνονται αρχικά ανά τρίμηνο, με δυνατότητα τροποποιήσεως της περιοδικότητος αυτής από την Επιτροπή σε συμφωνία με τα Κράτη μέλη:

4. Αριθμός μισθωτών εργαζομένων, προσδιοριζομένου του αριθμού των εργατών.

5. Ακαθάριστοι μισθοί και αμοιβές.

6. Όγκος της παρεχομένης εργασίας:

6.1. Αριθμός ωρών εργασίας στην οικοδομή.

6.2. Αριθμός ωρών εργασίας στα έργα πολιτικού μηχανικού.

Άρθρο 4

1. Τα στοιχεία συγκεντρώνονται, για πρώτη φορά, το αργότερο κατά τη διάρκεια του τετάρτου τριμήνου μετά την κοινοποίηση της παρούσης οδηγίας και αφορούν τον προηγούμενο μήνα ή το προηγούμενο τρίμηνο.

2. Τα Κράτη μέλη που δεν διαθέτουν στατιστική για τις άδειες οικοδομής (μεταβλητή 1) και των οποίων το διοικητικό σύστημα δεν προσφέρεται για την καθιέρωση τέτοιας στατιστικής, απαλλάσσονται από την υποχρέωση παροχής στοιχείων για την εν λόγω μεταβλητή.

Τα Κράτη μέλη που δεν διαθέτουν στατιστική για τον όγκο της παρεχομένης εργασίας (μεταβλητή 6) ή για τα οποία ο αριθμός των ωρών παρεχομένης εργασίας δεν αποτελεί αξιόπιστη ένδειξη του όγκου της παρεχομένης εργασίας λόγω της διαρθρώσεως της απασχολήσεως στην κατασκευή οικοδομών και έργων πολιτικού μηχανικού, απαλλάσσονται από την υποχρέωση παροχής στοιχείων για την εν λόγω μεταβλητή.

3. Τα Κράτη μέλη έχουν προθεσμία δύο ετών από της ημερομηνίας της κοινοποιήσεως της παρούσης οδηγίας για να παράσχουν τα στοιχεία περί του γενικού δείκτου παραγωγής της κατασκευής οικοδομών και των έργων πολιτικού μηχανικού (μεταβλητή 2.1).

4. Τα Κράτη μέλη έχουν προθεσμία τεσσάρων ετών από της ημερομηνίας της κοινοποιήσεως της παρούσης οδηγίας για:

- τον επιμερισμό του γενικού δείκτου παραγωγής (μεταβλητή 2.1) σε δείκτη παραγωγής της οικοδομής (μεταβλητή 2.1.1) και σε δείκτη παραγωγής των έργων πολιτικού μηχανικού (μεταβλητή 2.1.2),

- την παροχή των στοιχείων για το γενικό δείκτη παραγγελιών της οικοδομής και των έργων πολιτικού μηχανικού (μεταβλητή 3.1), καθώς και των στοιχείων, κατ' αξία, για τις καταχωρήσεις παραγγελιών έργων πολιτικού μηχανικού (μεταβλητή 3.1.2),

- την παροχή των στοιχείων για τον αριθμό εργατών, χωριστά από τα στοιχεία για τον αριθμό των μισθωτών εργαζομένων (μεταβλητή 4).

5. Κατά τη διάρκεια μεταβατικής περιόδου, η οποία δεν δύναται πάντως να υπερβεί τα τέσσερα έτη από της κοινοποιήσεως της παρούσης οδηγίας, τα στοιχεία που αφορούν τη μεταβλητή 3.1.1 δύνανται να αντικατασταθούν από στοιχεία για τον αριθμό των κτιρίων κατοικιών που έχουν αρχίσει να κατασκευάζονται και τον αριθμό των κτιρίων, που δεν προορίζονται για κατοικίες, που άρχισαν να κατασκευάζονται, με ένδειξη της κατοικησίμου-ωφελίμου επιφανείας ή του όγκου της οικοδομής.

Άρθρο 5

Τα Κράτη μέλη λαμβάνουν όλα τα κατάλληλα μέτρα, ώστε να μειωθεί στο ελάχιστο η διάρκεια ερεύνης, αναλύσεως και υπολογισμών, για να δοθούν τα αποτελέσματα των ερευνών στην Επιτροπή το ταχύτερο δυνατό.

Άρθρο 6

Οι δαπάνες που προκύπτουν από την επεξεργασία των στατιστικών στοιχείων στα Κράτη μέλη βαρύνουν τους εθνικούς προϋπολογισμούς.

Άρθρο 7

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 13 Φεβρουαρίου 1978.

Για το Συμβούλιο

Ο Πρόεδρος

P. DALSAGER

(1) ΕΕ αριθ. Ν 128 της 3.6.1972, σ. 28.